CELEX: 
Language: ro
Date: 2022-07-12 00:00:00
Title: REGULAMENTUL DELEGAT (UE) / AL COMISIEI de prelungire a perioadei de tranziție prevăzute la articolul 48 alineatul (1) din Regulamentul (UE) 2020/1503 al Parlamentului European și al Consiliului pentru prestarea în continuare de servicii de finanțare participativă în conformitate cu dreptul intern

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Articolul 48 alineatul (1) din Regulamentul (UE) 2020/1503 privind furnizorii europeni de servicii de finanțare participativă pentru afaceri („regulamentul”) prevede o perioadă de tranziție în ceea ce privește serviciile de finanțare participativă prestate în conformitate cu dreptul intern. Perioada de tranziție se încheie la 10 noiembrie 2022. 
            
            
               În conformitate cu articolul 48 alineatul (3) din regulament, se poate acorda o prelungire cu 12 luni a perioadei de tranziție (și anume, până la 10 noiembrie 2023), după ce se examinează aplicarea regulamentului în cazul furnizorilor de servicii de finanțare participativă care prestează servicii de finanțare participativă doar la nivel național, precum și impactul regulamentului asupra dezvoltării piețelor naționale și asupra accesului la finanțare. Regulamentul nu permite alte prelungiri după 10 noiembrie 2023, iar furnizorii de servicii de finanțare participativă care nu au primit autorizație până la 10 noiembrie 2023 vor trebui să își suspende operațiunile până când vor obține o astfel de autorizație.
            
            
               Prin intermediul prezentului act delegat, Comisia propune prelungirea până la 10 noiembrie 2023 a perioadei de tranziție pentru serviciile de finanțare participativă prestate în conformitate cu dreptul intern (și anume, autorizate înainte de 10 noiembrie 2021). 
            
            
               2.CONSULTĂRI ÎNAINTEA ADOPTĂRII ACTULUI
            
            
               În conformitate cu articolul 48 alineatul (3) din regulament, la 29 martie 2022, Comisia a solicitat un aviz tehnic Autorității Europene pentru Valori Mobiliare și Piețe (ESMA). Acest aviz avea ca obiect:
            
            
               1.aplicarea regulamentului în cazul furnizorilor de servicii de finanțare participativă care prestează servicii de finanțare participativă doar la nivel național; 
            
            
               2.impactul regulamentului asupra dezvoltării piețelor naționale de finanțare participativă și asupra accesului la finanțare și
            
            
               3.relevanța prelungirii perioadei de tranziție.
            
            
               Comisia a primit avizul tehnic din partea ESMA la 19 mai 2022. Pentru a-și formula avizul, ESMA a efectuat o serie de consultări specifice cu autoritățile naționale competente și cu anumiți operatori de pe piață.
            
            
               Avizul tehnic, confirmat de rezultatul consultărilor, conchide că:
            
            
               1.nu este posibil să se evalueze impactul regulamentului, deoarece există doar câteva cazuri de platforme autorizate inițial în temeiul legislației naționale care își desfășoară activitatea în prezent în temeiul regulamentului; 
            
            
               2.aplicarea regulamentului în cazul platformelor existente începând cu 10 noiembrie 2022 poate cauza perturbări ale unor piețe naționale mari din cauza incapacității de a reautoriza toate platformele existente la timp și a incapacității platformelor de finanțare participativă de a-și adapta operațiunile comerciale la un cadru mai larg și mai detaliat (în comparație cu cel național), ceea ce conduce la riscuri grave de întrerupere a prestării de servicii de finanțare participativă de către operatorii mari, cu consecințe atât pentru investitorii de pe aceste platforme, cât și pentru integritatea piețelor respective; 
            
            
               3.se justifică o prelungire a perioadei de tranziție, dar numai pentru platformele care au solicitat înainte de 1 octombrie 2022 reautorizarea în temeiul noului regim prevăzut în Regulamentul (UE) 2010/1503.
            
            
               Evaluarea Comisiei, bazată pe avizul tehnic al ESMA, concluzionează că riscul de perturbări ale unor piețe naționale mari este într-adevăr ridicat și, prin urmare, este necesară o prelungire a perioadei de tranziție pentru serviciile de finanțare participativă prestate în conformitate cu dreptul intern. Această prelungire se acordă tuturor furnizorilor de servicii de finanțare participativă care își desfășoară în prezent activitatea în conformitate cu dreptul intern.
            
            
               3.ELEMENTELE JURIDICE ALE ACTULUI DELEGAT
            
            
               Dreptul de a adopta un act delegat este prevăzut la articolul 44 din regulament.
            
            
               În conformitate cu articolul 48 alineatul (3) din regulament, perioada de tranziție prevăzută la articolul 48 alineatul (1) din regulament se prelungește cu 12 luni, până la 10 noiembrie 2023.
            
         
         
            
               REGULAMENTUL DELEGAT (UE) …/… AL COMISIEI
            
            
               din 12.7.2022
            
            
               de prelungire a perioadei de tranziție prevăzute la articolul 48 alineatul (1) din Regulamentul (UE) 2020/1503 al Parlamentului European și al Consiliului pentru prestarea în continuare de servicii de finanțare participativă în conformitate cu dreptul intern
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2020/1503 al Parlamentului European și al Consiliului din 7 octombrie 2020 privind furnizorii europeni de servicii de finanțare participativă pentru afaceri și de modificare a Regulamentului (UE) 2017/1129 și a Directivei (UE) 2019/1937
                  1
               , în special articolul 48 alineatul (3),
            
            
               întrucât:
            
            
               (1)În conformitate cu articolul 48 alineatul (1) din Regulamentul (UE) 2020/1503, furnizorii de servicii de finanțare participativă care au fost autorizați în temeiul dreptului intern înainte de 10 noiembrie 2021 pot oferi în continuare servicii de finanțare participativă în conformitate cu dreptul intern până la 10 noiembrie 2022. Această perioadă de tranziție a fost introdusă pentru a le oferi furnizorilor de servicii de finanțare participativă care își desfășoară deja activitatea suficient timp pentru a-și adapta activitățile comerciale la noul regim juridic și pentru a solicita o autorizație în temeiul acestuia, iar autoritățile competente să colecteze suficiente informații și resurse pentru a asigura o tranziție fără perturbări ale pieței. 
            
            
               (2)Articolul 48 alineatul (3) din Regulamentul (UE) 2020/1503 prevede obligația Comisiei de a evalua aplicarea Regulamentului (UE) 2020/1503 în ceea ce privește furnizorii de servicii de finanțare participativă care prestează servicii de finanțare participativă doar la nivel național și efectele regulamentului respectiv asupra dezvoltării piețelor naționale de finanțare participativă și a accesului la finanțare. Pe baza acestei evaluări, Comisia poate prelungi o singură dată, cu 12 luni, perioada de tranziție menționată la articolul 48 alineatul (1) din regulamentul respectiv.
            
            
               (3)În urma evaluării efectuate, care a luat în considerare avizul tehnic elaborat de ESMA, primit la 19 mai 2022, Comisia a concluzionat că prelungirea perioadei de tranziție cu 12 luni este necesară pentru a se evita perturbarea piețelor naționale mari de finanțare participativă. Perturbarea ar fi cauzată de incapacitatea anumitor autorități competente de a finaliza procedurile de autorizare până la 10 noiembrie 2022 și de incapacitatea platformelor de finanțare participativă care își desfășoară activitatea în conformitate cu dreptul intern de a se adapta la un cadru mai cuprinzător în timp util.
            
            
               (4)Prin urmare, având în vedere riscul ridicat de perturbare a pieței, este oportun să se prelungească cu 12 luni, până la 10 noiembrie 2023, perioada de tranziție menționată la articolul 48 alineatul (1) din Regulamentul (UE) 2020/1503 pentru a acorda platformelor de finanțare participativă care își desfășoară activitatea în conformitate cu dreptul intern și autorităților competente suficient timp pentru a se adapta la noul regim.
            
            
               (5)Pentru ca perioada de tranziție existentă să fie prelungită înainte să expire sau cât mai curând posibil după ce expiră, prezentul regulament ar trebui să intre în vigoare în regim de urgență și să se aplice cel târziu la 11 noiembrie 2022, 
            
            
               ADOPTĂ PREZENTUL REGULAMENT:
            
            
               Articolul 1
            
            
               Perioada de tranziție prevăzută la articolul 48 alineatul (1) din Regulamentul (UE) 2020/1503 se prelungește până la 10 noiembrie 2023.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament se aplică de la 11 noiembrie 2022.
            
            
               Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptat la Bruxelles, 12.7.2022
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 347, 20.10.2020, p.1.